नीतीश कुमार की बिहार पुलिस को दो टूक, सब सुविधाएं दे रहे हैं तो अब कुछ तो करो!  
नीतीश कुमार ने अपराधों के आंकड़ों को झुठलाने की कोशिश नहीं की 
15 अगस्त से हर थाने में क्राइम और जांच के लिए अलग-अलग अधिकारी
शराब का धंधा होने पर संबंधित अफसर की थाने में दस सालों तक पोस्टिंग नहीं
नीतीश कुमार ने अपने भाषण में पंद्रह अगस्त से बिहार के हर थाने में क्राइम और उसकी जांच के लिए अलग-अलग अधिकारियों की व्यवस्था बहाल करने की घोषणा की. साथ ही उन्होंने कहा कि विधि व्यवस्था की स्थिति पहले से बेहतर है. उन्होंने गलत काम करने वाले पुलिस वालों को चेतावनी ज़रूर दी कि अब जिनके इलाके में शराब की खरीद-बिक्री होगी उनकी थाने में दस सालों तक पोस्टिंग नहीं होगी. साथ ही जिनके खिलाफ कोई विभागीय कार्रवाई चलेगी उनकी थाने में पोस्टिंग नहीं होगी.
बृहस्पतिवार को चर्चा के दौरान नीतीश कुमार ने बार-बार विपक्षी दलों के सदस्यों से भी सुझाव मांगे. उन्होंने कहा कि अगर किसी के पास कोई सुझाव हो तो वे उनको उससे अवगत करा सकते हैं. हालांकि नीतीश कुमार के भाषण के अंतिम क्षण में राजद के सदस्यों ने बहिष्कार किया.